[pic] | COMISIA COMUNITĂŢILOR EUROPENE |

Bruxelles, 28.1.2008

COM(2008) 29 final

Propunere de

DECIZIE A CONSILIULUI

de extindere a perioadei de aplicare a măsurilor din Decizia 2002/148/CE de încheiere a consultărilor cu Zimbabwe în conformitate cu articolul 96 din Acordul de parteneriat ACP-CE

(prezentată de Comisie)

EXPUNERE DE MOTIVE

1. La 18 februarie 2002, Consiliul Uniunii Europene a decis să adopte „măsuri corespunzătoare” împotriva Republicii Zimbabwe[1], ca urmare a consultărilor purtate în conformitate cu articolul 96 din Acordul de parteneriat ACP-CE[2]. Aceste măsuri includeau suspendarea sprijinului financiar bugetar și a sprijinului pentru proiecte, precum și suspendarea semnării Programului Indicativ Național al celui de-al nouălea Fond European de Dezvoltare, dar nu afectau în mod explicit contribuțiile la operațiunile umanitare și la proiectele care vin în sprijinul direct al populației, în special proiectele din domeniul social, de democratizare și respectare a drepturilor omului și a statului de drept. Acestea cuprindeau, de asemenea, suspendarea articolului 12 din anexa 2 la Acordul de parteneriat ACP-CE cu privire la plățile curente și circulația capitalurilor, în măsura în care acest lucru este necesar pentru aplicarea viitoarelor măsuri restrictive, și în special înghețarea fondurilor.

2. Motivul declarat pentru introducerea acestor măsuri l-au constituit încălcările grave ale drepturilor omului și ale libertății de opinie, de asociere și de întrunire pașnică. Un motiv imediat l-au reprezentat încercările guvernului Republicii Zimbabwe de a împiedica alegerile libere și corecte, în special prin refuzul accesului observatorilor electorali internaționali și al mass-mediei.

3. În temeiul articolului 2 alineatul (3) din decizia din 18 februarie 2002, măsurile urmau să se aplice pe o perioadă de 12 luni, dar puteau fi abrogate cu condiția ca situația existentă să garanteze respectarea drepturilor omului, a principiilor democratice și a statului de drept.

4. De cinci ori, la 18 februarie 2003[3], 19 februarie 2004[4], 17 februarie 2005[5], 14 februarie 2006[6] și 19 februarie 2007[7], Consiliul a ajuns la concluzia că elementele fundamentale la care face referire articolul 9 din Acordul de parteneriat ACP-CE au continuat să fie încălcate de către guvernul Republicii Zimbabwe și că situația existentă nu asigura respectarea drepturilor omului, a principiilor democratice și a statului de drept, și a decis să extindă aplicarea măsurilor împotriva Zimbabwe, de fiecare dată cu câte douăsprezece luni.

5. Din luna februarie 2007 nu s-a înregistrat niciun progres în ceea ce privește cele cinci probleme identificate în cadrul consultărilor purtate în conformitate cu articolul 96, guvernul Republicii Zimbabwe nu și-a asumat angajamente reale și nu a adoptat măsuri pozitive pentru a remedia situația.

6. Revizuirea actualei decizii, care este valabilă până la 20 februarie 2008, are loc într-un moment în care se desfășoară o inițiativă condusă de Comunitatea de Dezvoltare a Africii de Sud (SADC), căreia UE i-a oferit un sprijin deplin. Revizuirea are loc cu câteva luni înainte de data prevăzută pentru alegerile prezidențiale și parlamentare, care vor avea loc în același timp[8]. Aceste evenimente ar justifica o nouă revizuire pe termen scurt, bazată pe o analiză aprofundată a situației, în lumina inițiativei SADC și a viitoarelor alegeri.

7. Luând în considerare observațiile de mai sus, în acest stadiu, Comisia nu poate propune decât o extindere a politicii actuale, deoarece nu se justifică suprimarea sau atenuarea măsurilor curente, și nu ar obține acordul necesar din partea majorității statelor membre.

8. Prin urmare, Comisia propune Consiliului extinderea actualei decizii pentru o perioadă suplimentară, până la 31 iulie 2008. Având în vedere că decizia propusă se referă doar la extinderea măsurilor, fără a aduce vreo modificare substanțială, nu este necesară redeschiderea consultărilor cu Republica Zimbabwe în conformitate cu articolul 96 din Acordul de parteneriat ACP-CE.

9. Se propune, de asemenea, informarea Guvernului Republicii Zimbabwe, prin scrisoarea anexată adresată președintelui Mugabe, cu privire la faptul că UE rămâne deschisă pentru un dialog mai structurat, sporit de posibilitățile oferite în cadrul exercițiului de programare al celui de-al zecelea Fond European de Dezvoltare, aflat în desfășurare.

10. Decizia ar trebui reexaminată în mod constant și măsurile ar trebui abrogate în momentul în sunt întrunite condițiile necesare respectării drepturilor omului, a principiilor democratice și a statului de drept.

Concluzie

11. În lumina celor de mai sus, Comisia îi propune Consiliului să adopte decizia anexată.

Propunere de

DECIZIE A CONSILIULUI

de extindere a perioadei de aplicare a măsurilor din Decizia 2002/148/CE de încheiere a consultărilor cu Zimbabwe în conformitate cu articolul 96 din Acordul de parteneriat ACP-CE

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 300 alineatul (2) al doilea paragraf,

având în vedere Acordul de parteneriat ACP-CE semnat la Cotonou la 23 iunie 2000[9] și revizuit la Luxemburg la 25 iunie 2005[10],

având în vedere Acordul intern încheiat între reprezentanții guvernelor statelor membre care s-au reunit în cadrul Consiliului, privind măsurile care urmează a fi adoptate și procedurile care trebuie urmate pentru punerea în aplicare a Acordului de parteneriat ACP-CE[11], în special articolul 3,

având în vedere propunerea Comisiei,

întrucât:

(1) Prin Decizia 2002/148/CE a Consiliului[12], s-au încheiat consultările cu Republica Zimbabwe în conformitate cu articolul 96 alineatul (2) litera (c) din Acordul de parteneriat ACP-CE[13] și au fost adoptate măsurile necesare, astfel cum se menționează în anexa la prezenta decizie.

(2) Prin Decizia 2007/127/CE, perioada de aplicare a măsurilor la care face referire articolul 2 din Decizia 2002/148/CE, prelungită până la 20 februarie 2004 prin articolul 1 din Decizia 2003/112/CE[14], până la 20 februarie 2005 prin articolul 1 din Decizia 2004/157/CE[15], până la 20 februarie 2006 prin articolul 1 din Decizia 2005/139/CE[16] și până la 20 februarie 2007 prin articolul 1 din Decizia 2006/114/CE[17], a fost prelungită pentru o perioadă suplimentară de douăsprezece luni, până la 20 februarie 2008.

(3) Elementele principale avute în vedere la articolul 9 din Acordul de parteneriat ACP-CE continuă să fie încălcate de către Guvernul din Zimbabwe, iar condițiile actuale din Zimbabwe nu asigură respectarea drepturilor omului, a principiilor democratice și a statului de drept.

(4) Prin urmare, perioada de aplicare a măsurilor ar trebui extinsă,

DECIDE:

Articolul 1

Perioada de aplicare a măsurilor menționate la articolul 2 din Decizia 2002/148/CE se extinde până la 31 iulie 2008. Măsurile sunt reexaminate în mod constant.

Scrisoarea din anexa la prezenta decizie se adresează președintelui Republicii Zimbabwe.

Articolul 2

Prezenta decizie intră în vigoare la data publicării în Jurnalul Oficial al Uniunii Europene .

Adoptată la Bruxelles,

Pentru Consiliu,

Președintele

ANEXĂ

Bruxelles,

SCRISOARE CĂTRE PREȘEDINTELE REPUBLICII ZIMBABWE

Uniunea Europeană acordă o atenție deosebită dispozițiilor articolului 9 din Acordul de parteneriat ACP-CE. Ca elemente fundamentale ale Acordului de parteneriat, respectarea drepturilor omului, instituțiile democratice și statul de drept stau la baza relațiilor noastre.

Prin scrisoarea din 19 februarie 2002, Uniunea Europeană v-a adus la cunoștință decizia sa de a încheia consultările purtate în conformitate cu articolul 96 din Acordul de Parteneriat ACP-CE și de a adopta anumite „măsuri corespunzătoare”, în sensul articolului 96 alineatul (2) litera (c) din acest acord.

Prin scrisorile din 19 februarie 2003, 19 februarie 2004, 18 februarie 2005, 15 februarie 2006 și 21 februarie 2007, Uniunea Europeană v-a adus la cunoștință decizia sa de a nu abroga aplicarea „măsurilor corespunzătoare” și de a extinde perioada de aplicare a acestora până la 20 februarie 2004, 20 februarie 2005, 20 februarie 2006, 20 februarie 2007 și respectiv 20 februarie 2008.

Douăsprezece luni mai târziu, Uniunea Europeană consideră că nu a fost înregistrat niciun progres semnificativ în cele cinci domenii menționate în decizia Consiliului din 18 februarie 2002.

În lumina celor de mai sus, Uniunea Europeană consideră că măsurile corespunzătoare nu pot fi abrogate și a decis să extindă perioada de aplicare a acestora până la 31 iulie 2008. Uniunea Europeană își va revizui poziția pe baza unei analize aprofundate a situației, după încheierea inițiativei SADC pentru Zimbabwe și după viitoarele alegeri.

Uniunea Europeană ar dori să sublinieze încă o dată faptul că nu penalizează populația Republicii Zimbabwe și că va continua să se implice în operațiunile de natură umanitară și în proiectele care vin în sprijinul direct al populației, în special în proiectele din domeniul social, de democratizare și respectare a drepturilor omului și a statului de drept, care nu sunt afectate de aceste măsuri.

Uniunea Europeană dorește să reamintească faptul că aplicarea măsurilor corespunzătoare în sensul articolului 96 din Acordul de parteneriat ACP-CE nu reprezintă un obstacol în calea dialogului politic, astfel cum este definit în articolul 8 din acest acord.

Ținând seama de toate acestea, Uniunea Europeană dorește să sublinieze încă o dată importanța pe care o acordă viitoarei cooperări CE-Zimbabwe și dorește să confirme dorința sa de a fructifica pe mai departe oportunitatea oferită de exercițiul de programare în curs al celui de-al zecelea Fond European de Dezvoltare pentru a continua dialogul și pentru a avansa în viitorul apropiat spre o conjunctură care să permită reluarea pe deplin a cooperării.

Cu deosebită considerație,

Pentru Comisie Pentru Consiliu

[1] Cf. Decizia 2002/148/CE a Consiliului (JO L 50, 21.2.2002, p. 64). În plus (a se vedea concluziile Consiliului Afacerilor Generale din 18 februarie 2002), Consiliul a adoptat și o serie de sancțiuni în ceea ce privește PESC (Poziția comună 2002/145/PESC a Consiliului și Regulamentul (CE) nr. 310/2002 al Consiliului privind anumite măsuri restrictive referitoare la Zimbabwe); JO L 50, pp.1-12).

[2] Consultările în conformitate cu articolul 96 au fost inițiate în scopul convenirii unor măsuri care urmau să fie adoptate de guvernul Republicii Zimbabwe pentru a remedia situația, în special în cinci domenii (încetarea oricărei tolerări oficiale a violenței la nivel politic; invitarea, cât mai curând, a partenerilor internaționali la susținerea și observarea alegerilor viitoare, precum și autorizarea prezenței acestora ca observatori; protecția libertății mass-media; independența sistemului judiciar și respectarea deciziilor acestuia, precum și încetarea ocupării ilegale a proprietăților).

[3] JO L 46, 20.2.2003, p. 25.

[4] JO L 50, 20.2.2004, p. 60.

[5] JO L 48, 19.2.2005, p. 28.

[6] JO L 48, 18.2.2006, p. 26.

[7] JO L 53, 22.2.2007, p. 23.

[8] Alegerile sunt prevăzute pentru luna martie 2008, dar nu au fost încă anunțate în mod oficial, iar data finală ar putea fi amânată și convenită în cadrul inițiativei SADC.

[9] JO L 317, 15.12.2000, p. 3.

[10] JO L 209, 11.8.2005, p. 25.

[11] JO L 317, 15.12.2000, p. 376. Acord intern, astfel cum a fost modificat ultima dată prin Acordul intern din 10.4.2006 (JO L 247, 9.9.2006, p. 48).

[12] JO L 50, 21.2.2002, p. 64. Decizie, astfel cum a fost modificată ultima dată prin Decizia 2007/127/CE (JO L 53, 22.2.2007, p. 23).

[13] JO L 317, 15.12.2000, p. 3. Acord, astfel cum a fost modificat ultima dată prin Decizia nr. 1/2006 a Consiliului de Miniștri al ACP-CE, din 2 iunie 2006 (JO L 247, 9.9.2006, p. 22).

[14] JO L 46, 20.2.2003, p. 25.

[15] JO L 50, 20.2.2004, p. 60.

[16] JO L 48, 19.2.2005, p. 28.

[17] JO L 48, 18.2.2006, p. 26.